钦定古今图书集成/历象汇编/庶征典/第094卷 > 《乞放免租税及拨钱米充军粮赈济状》
## 钦定古今图书集成/历象汇编/庶征典/第094卷 > 《乞放免租税及拨钱米充军粮赈济状》

前人

“臣伏睹本军今为久缺雨泽，早田旱损，已依准令式，
具状奏闻讫。照对本军地荒田瘠，税重民贫，昨于干
道七年曾遭大旱，伏蒙圣恩放免本年夏、秋二税钱、
米、绸、绢共八万六千三百二十贯、石、匹，及诏本路监
司应副军粮米四千石，拨到籴军粮米钱九千馀贯，
并拨本军未起米一万一千七百馀石，本军借兑过
乳香度牒钱一万馀贯，凑籴军粮，支遣官兵及拨到
赈济米五万石，又拖欠两年上供折帛、月桩等钱共
九万三千四百一十六贯、石、匹、两”，然后遗民复得存
活，以至今日。今兹不幸，复罹枯旱之灾，又蒙陛下亲
降御笔，深诏守臣精加祈祷，而臣奉职无状，无以感
格幽明，祈祷两月，殊无应效。今则早“田什损七八，晚
田亦未可知，正得薄收其数，亦不能当早田之一二。”
访闻耆老云，“乾道七年之旱，虽不止于如此，然当时
承屡丰之后，富家犹有蓄积，人情未至惊忧。又以朝
廷散利薄征，赈给之厚，而人民犹不免于流移殍死，
闾井萧条，至今未复。今民间蓄积不及往时，人情已
甚忧惧。目下军粮便阙支遣，计料见管常平斛斗，亦
恐将来不足赈济支用。若不沥恳，先自奏闻，窃恐将
来流殍之祸，及他意外之忧，又有甚于前日。欲望圣
慈早降睿旨，许依分数放免税租外，更令转运、常平
两司多拨钱米应副军粮，准备赈济，则一郡军民庶
几不至大段狼狈。冒犯天威。臣无任恐惧待罪之至。”